**СТАНОВИЩЕ**

**oт** **доц. Емил Теодоров Атанасов, доктор**

на

дисертационен труд за присъждане на образователната и научна степен **„доктор”**

професионално направление **1.3. Педагогика на обучението по**…(Методика на обучението по физическо възпитание и спорт-футбол) на тема:

***„комплексна методика по футзал за подготовка на жени във висшите училища”***

 **Докторант: Николай Петров Стайков**

**Научен ръководител: доц. Георги Владимиров Игнатов, доктор**

 Всичко свързано с усъвършенстване процеса на спортната подготовката на състезателки по футзал и повишаването на техните професионални възможности заслужава одобрение и засилен изследователски интерес. Още в началото ще отбележа, че в този труд се разглежда един специфичен, но доста значим проблем за теорията и практиката. Това е едно достойно начинание с практико-приложен характер, което респектира с всеобхватността на изследвания проблем.

Дисертационният труд е оформен в едно книжно тяло с обем от 193 страници, от които 153 основен текст, 11 стр. ползвана литература (109 източника на кирилица, 12 на латиница и 9 интернет сайта, общо 130 източника). Структуриран е в увод, три основни глави, изводи и препоръки, оформени като четвърта глава и ползвана литература. *Като обем, структура и логика на изложението той отговаря на основните изисквания за такъв род разработки.*

***В* *глава първа*** *“Постановка на проблема по литературни източници и обобщаване на теоретико-приложния опит”* е направен много обстоен дедуктивно-логически теоретичен анализ. Целият този анализ е направен на базата на многобройни данни от литературни (писмени и електронни) източници, като доста сполучливо авторът систематизира:

* история на футзал,
* история на футзал при жените в Световен мащаб,
* история на футзал при жените в СУ и другите ВУ в България,
* физиологични особености на женския организъм,
* същност на спортната подготовка
* спортната тренировка и влиянието и върху женския организъм,
* функционални възможности на женския организъм при различните видове физическо натоварване,
* възможности за усъвършенстване спортната подготовка на състезателки по футзал от ВУ.

Цялата тази широко обхватна библиографска справка е направена не само върху фундаменталните литературни източници по изследваната проблематика, но така също и на основата на данни от редица, по-частни и пряко свързани с темата на изследването публикации. Като цяло одобрявам логиката, стила и фактологията, представена в тази глава.

 Във ***втора глава*** “Цел, задачи, организация и методика на изследването”**,** в своята логична последователност, са представени методологическите характеристики на изследването и неговите организационно-времеви параметри. За написаното в тази глава могат да се посочат редица положителни моменти. Най-общо те се отнасят до ясно изградената методологическа постановка на изследването, подходящата, многостранна и богата методика на изследване, точно описаният контингент на изследването. Задачите са точно формулирани и дават ясна представа за намеренията на докторанта.

Особено добро впечатление в тази глава прави логиката и последователността в която е представена цялата организация и реализация на експеримента и точно подбраните и описани подробно тестове за контрол и оценка на постигнатите резултати.

Методологическата база, използваните технически средства и методи за събиране на емпиричните данни, както и цялостната постановка на експеримента дават възможност на докторанта да реши поставените задачи и да постигне набелязаната цел на изследването.

 ***Трета глава,*** като най-съществената част от дисертацията, е в обем от 52 страници и е посветена изцяло на анализа на собствените експериментални резултати (спортно-педагогически тестове и функционални измервания.) Тази част от дисертацията респектира с компетентно направения анализ на получените резултати от различните по характер тестови изпитания, даващи ясна представа за високите изисквания към подготовката на състезателките по футзал и многостранният характер на тяхната дейност.

 От направените анализи в тази част на дисертацията могат да се откроят следните по-важни **приноси** на изследването:

1. Създадена и апробирана е методика по футзал за подготовка на жени във ВУ.
2. Проведено е и анализирано анкетно проучване със 86 лица.
3. Анализирано е състезателното и тренировъчното натоварване.
4. Предоставени са богати фактологични данни за същността и промените в медико-биологичните и спортно-педагогическите изследвания.

**Личен принос на докторанта**

Професионалната биография на докторантката, като преподавател, дългогодишен национален и клубен треньор, ми дава основание с убеденост да стигна до заключението, че дисертационният труд е лично дело на автора.

**Автореферат.**

Представеният автореферат отразява коректно основното съдържание на дисертационния труд.

 В **заключение** ще отбележа, че дисертациония труд е написан на добър научен стил и с много добро онагледяване. Направеният задълбочен анализ на факторите, определящи успеха в практикуването на футзал от жени, проведеният експеримент и получените в него резултати, обогатяващи теорията и методиката при подготовката на състезателки по футзал и не на последно място актуалността на избрания за изследване проблем, ми дават основание категорично да препоръчам на уважаемите членове на специализираното научно жури да **присъдят** на **Николай Петров Стайков** образователната и научна степен **“ДОКТОР”**.

20.02. 2018г.

 София

 изготвил:

 /доц. Емил Атанасов, доктор/